Vacanță de urgență luată în unele școli din București. Se vor lua măsuri extreme
- Moraru Iulia
- 21 martie 2024, 17:43
Școlile din Sectorul 5 vor fi închise în cursul zilei de luni, 25 martie. Primarul Cristian Tudor Popescu a cerut aparatului de specialitate din cadrul primăriei să inițieze toate procedurile necesare pentru suspendarea activităților în instituțiile de învățământ din sector
Potrivit informațiilor, începând din acest weekend se vor începe pentru operațiuni de dezinsecție în școli și în jurul acestora, după finalizarea orelor de curs.
Școlile din Sectorul 5, închise luni, 25 martie
Împreună cu ministrul Educației, Ligia Deca, primarul a convenit închiderea școlilor, având în vedere preocupările exprimate de părinți.
Această decizie a fost luată în contextul unor incidente izolate legate de prezența ploșnițelor la Școala Gimnazială I.C. Brătianu și la Școala Gimnazială Petrache Poenaru, având ca principal obiectiv protejarea sănătății elevilor și a personalului didactic.
Cristian Popescu Piedone, mesaj pentru elevi și părinți
În această optică, Direcția de Învățământ din cadrul Primăriei Sectorului 5 a adresat o cerere către Inspectoratul Școlar al Municipiului București pentru adoptarea măsurilor legale necesare.
"Sănătatea copiilor şi a profesorilor este prioritară în acest moment, motiv pentru care am solicitat suspendarea cursurilor în şcolile din Sectorul 5. Elevii şi cadrele didactice vor sta acasă luni, 25 martie, pentru a se putea face dezinsecție ca la carte. Nu putem risca, nu vrem ca situațiile întâlnite în cele două şcoli să se multiplice.
Îi asigur pe copii, profesori şi părinți de toată implicarea mea în acest caz! Vom verifica şi cauza apariției ploşnițelor în şcolile I.C. Brătianu şi Petrache Poenaru!", a transmis primarul Sectorului 5, Cristian Popescu Piedone.
Invazie de ploșnițe în școlile din Sectorul 5
Conform spuselor părinților, primele semne de alarmă au apărut aproximativ acum trei săptămâni, atunci când au observat că copiii lor, înscriși la școlile din Sectorul 5, prezintă semne pe piele.
Unul dintre părinți a relatat sub protecția anonimatului despre situația cu care se confruntă încă.
"Știu toți părinții, copilul meu a observat, el a făcut o poză, m-a și sunat după ce a văzut și după ce mi-a trimis poza să îmi comunice. Îl verific în primul rând de la îmbrăcăminte, încălțăminte, până la caiete, cărți, ghiozdan. Când ajunge acasă, practic, îl dezbrac afară, iau toate hainele la controlat, toate cărțile, apoi el intră în casă, la duș și apoi se îmbracă. Nu este normal să facem acest lucru în fiecare zi", a declarat un părinte.